《村夜二篇 其一》
唐代·陆龟蒙

江上冬日短，裴回草堂暝。鸿当绝塞来，客向孤村病。

绵绵起归念，咽咽兴微咏。菊径月方高，橘斋霜已并。

盘飧蔬粟粗，史籍签牌盛。目冷松桂寒，耳喧儿女竞。

开瓶浮蚁绿，试笔秋毫劲。昼户亦重关，寒屏递相映。

诗从骚雅得，字向铅椠正。遇敌舞蛇矛，逢谈捉犀柄。

无名升甲乙，有志扶荀孟。守道希昔贤，为文通古圣。

幽忧废长剑，憔悴惭清镜。祗会鱼鸟情，讵知时俗性。

浮虚多徇势，老懒图历聘。既不务人知，空馀乐天命。

吾家在田野，家事苦辽夐。耕稼一以微，囷仓自然罄。

愁襟风叶乱，独坐灯花迸。明发成浩歌，谁能少倾听。

作者简介：陆龟蒙（？～公元881年），唐代农学家、文学家，字鲁望，别号天随子、江湖散人、甫里先生，江苏吴县人。曾任湖州、苏州刺史幕僚，后隐居松江甫里，编著有《甫里先生文集》等。 他的小品文主要收在《笠泽丛书》中，现实针对性强，议论也颇精切，如《野庙碑》、《记稻鼠》等。陆龟蒙与皮日休交友，世称“皮陆”，诗以写景咏物为多。